Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 208/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„COLATURA DI ALICI DI CETARA“

EU št.: PDO-IT-02440 – 16.10.2018

ZOP (X) ZGO ( )

1. Ime

„Colatura di Alici di Cetara“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Colatura di Alici di Cetara“ je tekoči proizvod, pridobljen z zorenjem sardonov (Engraulis encrasicolus L.) v soli. Ob dajanju na trg mora imeti naslednje lastnosti: bistrost: tekočina je bistra in sijoča; barva: jantarjeva, ki se nagiba k mahagonijevo rjavi; vonj: obstojen, intenziven, spominja na vonj sardonov v soli, svežih sardonov in slanice; okus: zelo prijeten („umami“), močan in zelo slasten zaradi uporabe sardonov in soli kot surovin.

„Colatura di Alici di Cetara“ je visoko beljakovinski ekstrakt, sestavljen iz prostih aminokislin, ki jih organizem lahko takoj asimilira. Prisotnost maščob izhaja iz procesa celične razgradnje, do katere pride med zorenjem sardonov v tesnem stiku z morsko soljo v lesenih čebrih ali sodih. V spodnji preglednici so navedene referenčne vrednosti proizvoda „Colatura di Alici di Cetara“ po koncu zorenja v soli.

Parameter Referenčna vrednost SOL ≥ 20 gramov na 100 gramov proizvoda BELJAKOVINE ≥ 8 gramov na 100 gramov proizvoda MAŠČOBE od 0,1 do 3 grame na 100 gramov proizvoda pH od 5 do 7

3.3 Krma (samo za proizvode živalskega izvora) in surovine (samo za predelane proizvode)

Sardoni (Engraulis encrasicolus), ulovljeni na morskem območju pred pokrajino Salerno; srednja ali groba sol morskega izvora.

3.4 Posebne faze proizvodnje, ki jih je treba izvajati na opredeljenem geografskem območju

Sardoni se lovijo na morskem območju pred pokrajino Salerno, največ 12 milj od obale. Faze predelave, zorenja, staranja in navrtanja čebra ali soda za odtekanje tekočine z ZOP „Colatura di Alici di Cetara“ potekajo v predelovalnih obratih na območju, opredeljenem v točki 4. Postopki staranja in navrtanja čebra ali soda za odtekanje tekočine se lahko izvajajo tudi v gostinskih obratih s sedežem v občini Cetara.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod z ZOP „Colatura di Alici di Cetara“ je treba tržiti v vsebnikih iz prozornega svetlega stekla z različnimi prostorninami, ki segajo od najmanj 50 ml do največ 1 000 ml.

3.6 Posebna pravila za označevanje proizvoda, za katerega se uporablja registrirano ime

Na etiketi, ki mora biti nameščena na steklenih vsebnikih, mora biti s čitljivimi in neizbrisnimi črkami, ki jih je mogoče jasno razlikovati od vsake druge pisne navedbe, zapisano ime ZOP „Colatura di Alici di Cetara“. Etiketa mora vključevati tudi naslednje: a) logotip imena, b) simbol Evropske unije, c) značilnosti vsebnika: „terzigno“ (čeber) ali sod.

Če se proizvod stara, je na etiketi dovoljeno navesti izraz „staran“ in število mesecev/let staranja.

Logotip ZOP „Colatura di Alici di Cetara“ vključuje štiri stilizirane elemente: čeber, na katerem je narisan stolp Torre di Cetara, sardona v ospredju in še kapljico tekočine „colatura“ (pridobljeni sok).

4. Jedrnata opredelitev geografskega območja

Ribolovno območje leži na morskem območju pred pokrajino Salerno, največ 12 milj od obale, pri čemer je razdalja od obale odvisna od globine ribolova (batimetrija od 50 do 200 metrov). Vse faze obdelave, predelave, staranja in navrtanja čebra ali soda za odtekanje tekočine morajo potekati izključno na ozemlju občin pokrajine Salerno.

5. Povezava z geografskim območjem

Proizvod „Colatura di Alici di Cetara“ se zaradi svojega značilnega vonja in okusa uporablja kot naravna začimba in ojačevalec okusa za testenine in druge preproste ali bolj kompleksne jedi.

Obstojen in intenziven vonj spominja na vonj sardonov v soli in vonj soli. Njegov okus je močan in zelo slasten.

Značilen vonj in okus proizvoda „Colatura di Alici di Cetara“ izhajata iz posebnih razmer na ribolovnem območju pred pokrajino Salerno ter veščin pri obdelavi sardonov in pripravi tradicionalnih vsebnikov, v katerih poteka faza zorenja.

Območje proizvodnje ima zelo posebne fizične značilnosti: na severu ga zapira veriga gorovja Monti Lattari, hrbtenica amalfijske in sorentinske obale, z zelo različnimi nadmorskimi višinami (od 0 do več kot 1 400 metrov), na jugu pa se konča z obalo Cilenta s podobnimi značilnostmi. Poleg tega zelo raznoliko morsko območje prispeva k ustvarjanju posebnih okoljskih razmer, v katerih se razvijajo vrste rib, ki se lovijo: nekateri morski odseki so zelo globoki že nekaj milj od obale, tako da na zadevnem območju ribolov sardonov poteka do največ 12 milj od obale in pri povprečni globini približno 200 m. Na tem morskem območju je slanost približno 38 delov na tisoč in razvoj fitoplanktona manjši, s tem pa je povezana omejena in počasnejša rast sardonov, ki imajo zaradi tega nizek delež maščobe, zaradi česar so sardoni v soli in sok, ki nastane iz daljše nasoljenosti rib, prijetnejšega okusa. Zaradi nizke vsebnosti maščobe se zmanjša tveganje kemičnih reakcij, ki povzročijo pojav žaltavosti v obdobju zorenja sardonov v soli.

Z dejavnostjo ribolova sardonov, ki se tradicionalno izvaja v številnih obalnih krajih pokrajine Salerno, so se razvile posebne in razširjene spretnosti za postopke priprave in soljenja sardonov, najprej v krogu družin ribičev, nato v majhnih delavnicah in nazadnje v srednje velikih industrijskih obratih. Proizvodnja „Colatura di Alici di Cetara“, tudi kadar poteka v srednje velikih obratih, ohranja močan obrtniški značaj, povezan s spretnostmi lokalnih proizvajalcev.

Med glavnimi veščinami je sposobnost delavcev na območju, zlasti žensk, da natančno in hitro odstranijo glavo in drobovje sardonov, in sicer izključno ročno, da se glava in drobovje odstranita v celoti, saj to pozitivno vpliva na kakovost ter značilnosti vonja in okusa „Colatura di Alici di Cetara“ ter prepreči morebitne grenke note.

To se stori takoj po ulovu, da se prepreči dolgo shranjevanje v hladilniku ali zamrzovalniku, zaradi česar bi se kakovost surovine poslabšala.

Poleg tega je pomembna tudi spretnost proizvajalcev, da pripravijo tradicionalne lesene vsebnike za vlaganje sardonov v sol. Priprava poteka izključno ročno, in sicer z izmenjevanjem plasti sardonov in morske soli. Ko je vsebnik do vrha zapolnjen s plastmi, se pokrije s pokrovom, ki se obteži, da se ustvari pritisk.

Pravilno polnjenje vsebnika ter urejena razporeditev sardonov drug ob drugem v vsaki plasti, v celoti prekriti s soljo, sta nujna, da se prepreči tveganje sprememb zaradi neželenih procesov oksidacije, ki bi jo povzročili žepki kisika; vsi ti pogoji imajo pomembno vlogo, ker proizvod „Colatura di Alici di Cetara“ nastane znotraj vsebnika in med zorenjem sardonov v soli pridobi svoje organoleptične značilnosti vonja in okusa.

Razširjenost proizvoda „Colatura di Alici di Cetara“ je bila več stoletij omejena na ozemlje amalfijske obale in predvsem na Cetaro, kjer je po ustaljeni tradiciji osnovni element božičnih večerov, saj z njim začinijo špagete ali lingvine.

K prepoznavnosti proizvoda je prispevala pozornost medijev.

Trženje proizvoda, najprej na lokalnem trgu in nato v širšem obsegu, se je začelo v drugi polovici 80. let prejšnjega stoletja.

„Colatura di Alici di Cetara“ je proizvod, ki je zelo cenjen v gastronomiji po vsej Italiji, v številnih primerih pa je ta posebna sestavina lokalne kuhinje amalfijske obale in zlasti Cetare segla tudi prek državnih meja.

Sklic na objavo specifikacije proizvoda

(drugi pododstavek člena 6(1) te uredbe)

Ta organ je sprožil nacionalni postopek ugovora z objavo vloge za priznanje ZOP „Colatura di Alici di Cetara“ v Uradnem listu Italijanske republike št. 181 z dne 1. avgusta 2018. Prečiščeno besedilo specifikacije proizvoda je na voljo na spletnem mestu:

https://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Prodotti DOP IGP“ (Proizvodi ZOP in ZGO) (v desnem zgornjem kotu zaslona), nato „Prodotti DOP IGP STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di Produzione all’esame dell’UE“ (Specifikacije, predložene Evropski uniji).

(1) UL L 343, 14.12.2012, str. 1.